ئەوەی پێویستە ببزوێت، زەینی تاکەکانە
کامەران قازی
(ئایا فەرمانڕانەکان گێلن، یا گێلەکان فەرمانڕانن؟!)
دوای پزیسکدانی شۆڕشی ئەم بەشە لە نەتەوەی کورد لەباشوری کوردستان، بۆ ئازادی و گێڕانەوەی دەسەلاتی بەرێوە بردن بۆ خەڵک و رزگارکردنی سیاسەت، ئابووری و باری نالەباری کلتوریی کۆمەڵگا بۆ سەر راستە شەقامی خۆیی و ئازادکردنیان لە قەفەزی کوێلایەتی حیزبەکان، کە بە خۆپیشاندانی مامۆستایان دەستی پێکرد * و پاشان هێدی هێدی ناوچەکەی گرتەوە، بەتایبەت ناوچەی سلێمانی، وەڵام بۆ ئەو پرسیارەش کە : بۆ لێرە و بۆ لەوێ نا؟! ئیتر باسکردنی دەبێتە ووتنەوی بێهودە و من بەڵێنم داوە کە ئیتر یەک ووشە سەبارەت بە وانە نەنووسم، وەختیان بۆ تەرخان نەکەم.
بەڵێ، پاش ئەو بزیسک دانەی شۆڕش لە باشووری کوردستان و زارەتەرەک بوونیان، دەستیان لە میدیای ئازاد وەشان و تەنها دەنگی ئازاد لە باشوری کوردستاندا کە کەناڵەکانی ( ئێن ئاڕتی ) بوون، بە فەرمانی فەرمانڕانان داخران و لە کەناڵە کوێلەکانی ترەوە کە مەبەست لە دامەزراندنیان بە قوتی خەڵک، گێلکردنی ئەم بەشە لە نەتەوە و بۆیاخکردنی دەسەڵاتێکی ژەنگ گرتووە، کە ئەوەش نە دادی داون و نە دادیان دەدا، هەروەک دادی ( شای ) سەروەریانی نەدا و نەبووە فەریاد رەسی ( دادوەری) نێوانیشیان ، لەو کەناڵە **کویلانەوە سەرهەڵدانی یەکەم پزیسکی شۆڕشی نوێی ئازادی ئەم بەشە لە نەتەوەی کوردیان بە ئاژاوە گێڕی ناو برد، هەموو ئەو رووداوانەی کە ئێستا روو دەدەن ئاسایین ، زۆر لە هەڤاڵانی دڵسۆزی نەتەو و منیش بە لێکدانەوەی خۆم لە ٢٠٠٦ و پاشان بە نووسین جارێکی ترلە مانگی ٣/ ٢٠١٣دا لە رۆژنامەی هاووڵاتیدا تاکیدم لەسەر کردەوە بۆیە چاوڕوانی بووین، دیواری خوار هەر دەروخێ، پێیان وابوو، بە وەبەرخستنی کۆڵەکەی ئەستەموڵی و دینگەی تارانی، دەشێ درێژە بە نەروخانی ئەم دیوارە خوارە بدرێت. بەڵام حساوەکەیان وا نەبوو و واش ناوێ.
دەنگی میدیای ئازاد فرە گرنگە بۆ کاری رۆشنگەری و رزگارکردنی ئەندێشەی مرۆڤەکان لە کۆیلایەتی دام و دەزگای دەسەڵات و فەرمانڕانەکان، دەسەڵاتڕان هەمیشە بە بەکارهێنانی زەبر و زەنگ، یەکەم قوڵنگ دادەوەشێنێ بۆ هەڵکەندنی گۆڕی خۆی، ئەو قوڵگە لە باشووری کوردستان وەشێنراو ئەمەش سەرەتای رێگای هەڵبژێردراوە ، چونکە ئەم بەشە لە نەتەوەی کورد ساڵانێکی زۆرە لە دووڕیانێکی دوودڵیدا وەستاوە و یارای هەڵبژاردنی رێیەکی نەبوو، لە سۆنگەی بەئەمەکیی و بەوەفایی بۆ ئەم بەشە لە خاکی نیشتمانەکەی ، هەر چۆن ساڵانێکی زۆر ناڕاستەوخۆ لە تاوان و سەرکێشی و پڕکێشیان بوورد بەڵام ئەوان بە خاڵی لاواز و دەستەمۆ بوونی ئەم بەشە لە نەتەوەیان لێکدایەوە و دیاربوو فاڵ گرەوەکەیان هەو نەبوو؟! ئەوی بۆتە کۆیلە و دەستەمۆی دەسەڵات و هەوەس و ئارەزووی دنیایی، رەنگە ئەوە بەشێکی لەبەرچاوی ( رۆشنبیران) ێتی*** کە لە مێژە و دەتوانین بڵێیین، خەتای یەکەم ئەوان کردیان، ئەوان بوونە زەمینە خۆشکەری پڕکێشی و سەرکێشییەکانی دەسەڵات و هەر لە بنەڕەتدا یەکەم ترازان و ئامادەکردنی زەمینە بۆ ئەم تێکشاکندنەی ئێستا لەسەر دەستی ( رۆشنبیران ) دا بوو، و ئیدی قۆناغ بەقۆناغی تێکشکاندنەکان هاوبەشییەکی چالاکیان تێدا کرد و بە پاساوی رەنگاوڕەنگ بۆیاخی تێکشکاندنەکانیان کردووە و خەرمانی خۆیان وەبەر بای دەسەڵات داوە.
ئێستا گرنگە کە خەڵک، بۆ وریابوونەوە و گەڕانەوە سەرخۆ، لە ناو خۆیاندا، چیرۆکی راستەقینەی رووداوەکان بۆ یەکتر وەگێڕن، شتی نوێ باس بکەن، زیادەڕەوی و زلکردنی ناهەقییەکان بۆخۆی ناهەقییە، ئینسان یا قسە نەکات، یا ئەگەر قسەی کرد دەبێ راستی بڵێت، مرۆڤیش هیچ کاتێک ناچار بە قسەکردن نییە، بێگومان ئەگەر قسەمان کرد و راستیمان ووت، دەبێ ئەو راستییەش ببیتە پێشەنگی کارکردنمان کە قسەکردن بەبێ کارکردن، کەمتر لە نیوەی رێگایە و رێگای تەواو نەکراویش بەهیچ ئاوەدانییەکمان ناگەێنێ.
سەرەتا وەستانێک و رامانێک گرنگە، لە بیرکردنەوە و زەینماندا، ئەم ساڵانە زۆر رەفتار و هەڵسوکەوتیان گۆڕی، پەیوەندییەکانیان هەڵوەشاندەوە، زەینی زۆرینەیەکیان چەواشە کرد و وەستانیان، لە مرۆڤدا دەبێ زەین ببزوێ بە ئامانجی بەرەو باشتر چوون و دامەزراندنی کۆمەڵگایەکی دادپەروەر، دەنا گیان لەبەرانیش بەلەش دەبزوێن.
لەم ساڵە زۆرانەدا، مەسەلەکەیان پێچەوانەوە کردەوە، ئەوان کاریان لە سەر وەستانی زەینی مرۆڤەکان کرد، ئیدی ژیان بووە راکردن و بەناچاری دابەزینە ئاستی زۆر نزمی رەفتاری و رەوشتییەوە بۆ گەیشتن بە خۆشگوزەرانی، کە ئەوان کردیانە بەرنامەی کۆمەڵگا.
دەبێت کرانەوەی زەینمان و دوبارە وەکار خستنەوەی بە پاککردنەوەی لەو دەربڕین و ووشانەی کە ئەوان بەکاریان دەهێنا دەست پێبکات و بگەرێینەوە بۆ سەر قسەکردن و پەروەردەکردن و بیرکردنەوە بە زمانی کوردی.
سەرنجەکان:
* مامۆستایان لە مانگرتنی ئەمجارەیاندا نابێت، هەڵەکانی رابوورد و دووبارە بکەنەوە، راوەستان و داخستنی رێگای بەردەم پەروەردەی رۆژهەڵات و رۆژئاوا و رێگاکانی تر، هیچ لە مەسەلەکە ناگۆڕێت، رێگای قوتابخانە و زانکۆ و پەیمانگای تایبەت دەبێت دابخرێت، ئەو ناوەندی خوێندنانەی کە دروستکران بە مەبەستی جودا کردنەوەی منداڵانی دەسەڵاتداران لە زۆرینەی تری منداڵانی کۆمەڵگە، دەبێ دروشمەکان ئەمە بێت
(خوێندن بۆ هەموو منداڵان بەهەمان مەرج یا بۆ هیچ منداڵێک) ، راستکردنەوەکان، دەبێت بنەڕەتی بن، دەنا مانگرتنەکان کاتی و بێ ئەنجام دەبن.
** کەناڵی راگەیاندن: مەبەست هەموو هۆیەکانە بۆ ئاگادارکردنەوە.
*** رۆشنبیر، روناک بیر و لەم دوایانەدا لە مامۆستا ( عەبدوڵلا پەشیو) ووشەی ( فشنبیر) م بیستووە، کە دەشێت بۆ زۆرینەیەک لەوانەی قەڵەمڕانانی دەسەڵاتن `بەکار بێت.
بڵاوكراوهتهوه له 01-01-2018